इतिहास गवाह है कि पुत्र दुर्योधन के लिए धृतराष्ट्र ने अपने पूरे कुटुम्ब का सर्वनाश करवा डाला था। यह श्रृंखला आज भी कहीं न कहीं दिख ही जाती है। खासकर राजनेता अपने पुत्र को राजनीति में स्थापित करने के लिए कुछ भी कर गुजरते हैं। अति विश्वस्त सूत्रों से छनकर आयी खबरों के मुताबिक जिले में दरियाबाद विधानसभा में कुछ ऐसा ही पुत्र मोह दिखाई दे रहा है। पता चला है कि केन्द्रीय इस्पात मंत्री बेनी प्रसाद वर्मा के पुत्र कांग्रेस प्रत्याशी पूर्व कारागार मंत्री राकेश वर्मा का प्रचार उनके समर्थक व कांग्रेसजन तो कर ही रहे हैं। अलबत्ता पूर्वांचल का माफिया व इलाहाबाद पश्चिम से विधायक और अब अपना दल प्रत्याशी अतीक अहमद भी यहां राकेश का प्रचार अपने सम्पर्कों के जरिये कर रहा है।